Vrou sterf tien jaar ná taxisleep-voorval  Kim McCusker. Kim McCusker, die Johannesburgse vrou wat amper tien jaar gelede deur ŉ taxi omgery en vir meer as 700 m ver gesleep is, is die week dood. Julia Frantzeskou het bevestig haar suster is Donderdag dood. “Ons is hartseer en vind dit moeilik om te glo, want dit is moeilik om jou ŉ wêreld voor te stel sonder ons kosbare Kimmy. Sy was ŉ liefdevolle dogter vir Doug en Pat, ŉ toegewyde lewensmaat vir Anthony en ŉ ongelooflike suster vir Gareth, Ian en vir my.” Dit is nie onmiddellik bekend gemaak wat tot McCusker se dood gelei het nie. “Ek weet dat sy soveel harte aangeraak het en dat almal, insluitend haar familie, vriende, personeel en kliënte, die betekenis van hierdie verlies sal voel.” Frantzeskou het versoek dat die familie ruimte gegee word om in hierdie moeilike tyd te treur. Begrafnisrelings sal later bekend gemaak word. Die gebeure van 13 September 2011 en McCusker, toe 25 jaar oud, se pad na herstel het jare lank hoofopskrifte gehaal. McCusker en haar eksman Lourens Grobler, destyds haar verloofde, was die oggend in Lonehill, Johannesburg, op pad na ŉ gimnasium. Matome Thamage se taxi het teen McCusker en Grobler se bakkie gebots. Hulle het uitgeklim om die taxibestuurder se besonderhede te kry toe hy wegjaag en McCusker etlike honderde meter ver meegesleep het. McCusker het ernstige beserings opgedoen en moes jare lank talle operasies en veloorplantings ondergaan. Thamage, wat later in hegtenis geneem is, het beweer dat hy van die toneel probeer vlug het nadat Grobler hom glo aangerand het. Thamage het einde 2015 verdwyn en is volgens berigte nog nie weer opgespoor nie.